****

**SZIGETSZENTMIKLÓS VÁROS
ÖNKORMÁNYZATA
KÉPVISELŐ-TESTÜLETÉNEK**

**12/2018. (V.28.) ÖNKORMÁNYZATI RENDELETE
a temetőről és a temetkezésről**

Egységes szerkezetben az 1/2023. (I.27.) önkormányzati rendelettel

[[1]](#footnote-1) Szigetszentmiklós Város Önkormányzat Képviselő-testülete a temetőkről és a temetkezésről szóló 1999. évi XLIII. törvény 41. § (3) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el:

**1. Általános rendelkezések**

**1. §** (1) Szigetszentmiklós város közigazgatási területén működő köztemető a Szigetszentmiklósi Református Egyházközség (a továbbiakban: a temető tulajdonosa) tulajdonában álló, 2310 Szigetszentmiklós, Temető u. 4. szám alatti, 1700/1,1701, 1702, 0165/54 és 0144/1 helyrajzi számú temető (a továbbiakban: temető).

(2) A rendelet hatálya a temetőre, annak fenntartására és üzemeltetésére, és a temetésekkel kapcsolatos tevékenységekre terjed ki.

(3) Szigetszentmiklós Város Önkormányzata (a továbbiakban: Önkormányzat) a köztemető fenntartására és a kegyeleti közszolgáltatási feladatok ellátására vonatkozó kötelezettségét a temetőben teljesíti. Erre vonatkozóan a temető tulajdonosa és az Önkormányzat megállapodást köt.

**2. §** E rendelet alkalmazásában temetőn, köztemetőn, temetkezési emlékhelyen, temetési helyen, hősi temetőn, hősi temetési helyen és kegyeleti közszolgáltatáson a temetőkről és a temetkezésről szóló 1999. évi XLIII. törvény (a továbbiakban: Ttv.) 3. §-ában meghatározottakat kell érteni.

**2. A temető fenntartása és üzemeltetése**

**3. §** (1) A temető tulajdonosa a temető üzemeltetéséről szolgáltatási szerződés keretében gondoskodik, amelyben a temető tulajdonosát megillető egyes jogokat és kötelezettségeket a szolgáltatást végző gazdálkodó szervezetre átruházhatja.

(2) Az (1) bekezdés szerinti szerződés egy másolati példányát az e rendelet kihirdetését követő 30 napon belül, a későbbiekben bármely szerződésmódosítás, vagy új szerződés egy másolati példányát a megkötését követő 15 napon belül a temető tulajdonosa megküldi az Önkormányzat részére.

**4. §** (1) A temetőben a sírhelyek látogatása, a temetési szertartás, a temető fenntartási feladatainak teljesítése során keletkezett hulladék rendszeres gyűjtéséről és elszállításáról a temető üzemeltetője köteles gondoskodni.

(2) A temető tulajdonosa gondoskodik a temető körülkerítéséről. Amennyiben a kerítés állagának romlását észleli, gondoskodik annak kijavításáról.

**3. A temető használatának és igénybevételének szabályai**

**5. §** (1) A temető április 1-jétől október 31-éig 07.00 órától 20.00 óráig, november 1-jétől március 31-éig 08.00 órától 17.00 óráig tart nyitva. A nyitva tartás rendjét a temető bejáratánál a temető üzemeltetője kifüggeszti. A temető iroda munkanapokon 08.00 órától 16.00 óráig tart nyitva. Indokolt esetben a temető üzemeltetője hosszabb nyitva tartási időt is megállapíthat.

(2) A temetőben mindenki a hely jellegének megfelelő, a kegyeleti jogokat tiszteletben tartó magatartást köteles tanúsítani.

(3) A temető területén tilos a tűzrakás. Gyertyagyújtásnál és annak égetésénél fokozott körültekintéssel kell eljárni, ügyelve arra, hogy tűz ne keletkezzen.

(4) A megváltott sírhely kivételével a temető területén talajt és gyepet engedély nélkül felásni, és a növényeket áthelyezni elvinni tilos. A temető területéről földet kivinni tilos.

(5) A temető területére gépjárművel behajtani a mozgáskorlátozott személyek parkolási igazolvánnyal rendelkező, vagy láthatóan idős, vagy beteg személyt szállító, a temetkezési tevékenységben résztvevő, a szemétszállító és a 17.§ (3) bekezdés szerinti eseti behajtási engedéllyel rendelkező gépjárművet kivéve, tilos.

(6) A temető területén 12 éven aluli gyermek csak felnőtt felügyelete mellett tartózkodhat.

(7) A temető területére kutyát, a vakvezető kutya kivételével, valamint egyéb állatot bevinni tilos.

**6. §** (1) A sírhely mellett padot elhelyezni, lépcsőt építeni csak a temető üzemeltetőjének engedélyével lehet úgy, hogy az elhelyezés a sírhelyek között előírt távolságot nem csökkentheti és a sírhelyek közötti közlekedést nem akadályozhatja. Az engedély nélkül, vagy tiltott helyen létesített padot az üzemeltető felszólítására a létesítő köteles elbontani, és az eredeti állapotot visszaállítani, vagy az elbontás költségeit megtéríteni.

(2) A temetőben a temetési helyek gondozásáról, a gyomtalanításról a temetési hely felett rendelkező személy gondoskodik. A temetési hely gondozása úgy végezhető, hogy az ne sértse más elhunyt hozzátartozójának, valamint a látogatóknak a kegyeleti érzéseit, és ne akadályozza azokat a sírgondozásban. A temetési hely gondozása során a szomszéd temetési hely nem sérülhet.

(3) A sírokra ültetett növények nem terjeszkedhetnek túl a temetési helyen, és nem akadályozhatják a sírok közötti közlekedést, azok megközelítését. Fát, cserjét a temető területén kizárólag a temető üzemeltetője ültethet.

(4) A temető üzemeltetője jogosult elvégeztetni a gondozatlan, kegyeletet sértő, elhanyagolt sírok rendbetételét, gyomtalanítását, és a rendbetétel költségeit a sír gondozására kötelezettel jogosult megtéríttetni.

(5) A temető területén csak a sírok, sírboltok díszítésére szolgáló tárgyakat szabad elhelyezni. Ezek a tárgyak a sírhely méreteit nem haladhatják meg.

(6) A temetőben keletkezett hulladékot, elszáradt koszorút, virágot csak a kijelölt hulladékgyűjtő helyre, konténerbe szabad tenni. A hulladékgyűjtőhely kijelöléséről a temető üzemeltetője gondoskodik.

**4. Temetési hely**

**7. §** (1) Az elhaltakat az elhalálozás idejének sorrendje szerint következő sírhelyre kell temetni, kivéve a kettős sírhelyeket, és a rátemetést. Indokolt esetben a temető üzemeltetője ettől eltérhet.

(2) A sírhelyek egymástól mért oldaltávolságának legalább 60 cm-nek, a sorok közötti távolságnak legalább 100 cm-nek kell lennie.

(3) A sírgödör mérete:

1. egyes sír esetén: 210 cm x 90 cm,
2. kettős sír esetén: 220 cm x 190 cm,
3. gyermeksír esetén: 130 cm x 60 cm,
4. urnasírhely esetén: 80 cm x 60 cm.

**8. §** (1) A díszsírhelyek a temetőben kijelölt egyes sírhelyek, amelyeket az elhunyt személy kimagasló érdemeinek elismeréséül az Önkormányzat Képviselő-testülete (a továbbiakban: Képviselő-testület) örök temetkezési hely céljára adományoz. Az adományozott díszsírhelyek síremlékeinek felállításáról a Képviselő-testület dönt, a díszsírhelyek és síremlékeinek fenntartásáról és gondozásáról az adományozáskor határoz.

(2) A temető átrendezése vagy megszüntetése esetén az adományozott díszsírok áthelyezéséről a Képviselő-testület dönt.

(3) Azokról a síremlékekről, amelyek az Önkormányzat tulajdonába kerülnek, a temető üzemeltetője leltár szerinti nyilvántartást vezet.

**9. §** A temető tulajdonosa a hamvak szétszórásához és bemosásához külön temetőrészt jelölhet ki, amelyet parkszerűen kell kialakítani.

**10. §** Az Önkormányzat szociális temetés céljára

1. koporsós temetés esetén a 3/B parcellát
2. urnás temetés esetére a 3/Bu parcellát jelöli ki.

**5. A temetési hely feletti rendelkezési jog**

**11. §** (1) A temetési hely feletti rendelkezési jogot annak megváltásával lehet szerezni. Temetkezési helyet a kettős sírhely üresen maradó felének kivételével, megváltani kizárólag haláleset bekövetkezése miatt lehet. A rendelkezési jog gyakorlása a temetési helyre helyezhető személyek körének meghatározására, síremlék állítására és mindezek gondozására terjed ki.

(2) A temetési hely feletti rendelkezési jogért megváltási díjat kell fizetni, amelynek mértékét az 1. melléklet tartalmazza.

(3) A megváltási díjat az első megváltás alkalmával az eltemettető vagy az általa megbízott, az újraváltáskor a temetési hely felett rendelkezni jogosult, vagy annak örököse, vagy az általa megbízott köteles megfizetni.

(4) A megváltási díjat minden esetben a temetést, rátemetést megelőzően kell megfizetni. Ha a rátemetés miatt a sírhely megváltási ideje meghosszabbodik, a megváltási díj időarányos részét kell megfizetni.

(5) A temetési hely feletti rendelkezési jog megváltási ideje

1. a koporsós betemetés, vagy rátemetés napjától számított 25 év;
2. sírbolt, kripta esetén 80 év;
3. urnafülke és urnasírhely esetén 10 év;

**12. §** A temetési hely feletti rendelkezési jog meghosszabbítására ugyanazon díjak és megváltási időtartamok vonatkoznak, mint megváltás esetén.

**13. §** A temetési hely megváltási idejének lejárta előtt hat hónappal a temető üzemeltetője hirdetményben hívja fel a hozzátartozók figyelmét. A temetési hely megváltási idejének lejártáról a hirdetményt az érintett temetési helyen, a temető főbejáratánál és a temető irodában elhelyezett hirdetőtáblán kell kifüggeszteni.

**6. A temetőben végzett tevékenységek szabályai**

**14. §** (1) Az igénybe vevők a köztemetői létesítmények, valamint a temető üzemeltetője által biztosított szolgáltatások igénybevételéért az 1. mellékletben meghatározott díjat kötelesek az igénybevételt megelőzően az üzemeltető részére megfizetni.

(2) A temetői létesítmények, valamint az üzemeltető által biztosított szolgáltatások igénybevételére vonatkozó igényeket a temető üzemeltetője felé kell bejelenteni, a ravatalozó használata esetén legalább az igénybevételt megelőző 24 órával. A temető üzemeltetője az igényekről nyilvántartást vezet.

**15. §** (1) A temetkezési szolgáltatások közül kötelező a temető üzemeltetője szakszemélyzetének és berendezésének igénybevétele az alábbi feladatok ellátására:

1. a temetőn belül az elhunyt hűtése,
2. a temetőn belül az elhunytnak a temetőben erre a célra rendszeresített járművön történő szállítása,
3. a ravatalozó használata, ravatalozás,
4. a hamvaknak az erre szolgáló berendezéssel történő szórása,
5. urnaelhelyezéssel, sírásással, sírhelynyitással, sírba helyezéssel, visszahantolással, újratemetéssel és exhumálással kapcsolatos feladatok ellátása.

(2) A temető üzemeltetője által végzett, (1) bekezdés szerinti szolgáltatások igénybevételéért az 1. melléklet szerinti díjakat kell megfizetni.

**16. §** (1) A temetőben sírjel, síremlék, sírbolt bontását, építését, javítását, felújítását és egyéb, vállalkozásszerűen végzett tevékenységeket (a továbbiakban: sírköves munka) a temetési hely felett rendelkezni jogosult megbízása alapján bármely egyéni, vagy társas vállalkozás végezhet.

(2) A temetőben folytatott sírköves munka végzését minden esetben, a munka megkezdése előtt legalább kettő munkanappal be kell jelenteni a temető üzemeltetőjének. Amennyiben a munkát végző engedélyköteles tevékenységet kíván a temető területén folytatni, köteles a temető üzemeltetője részére az engedélyt is bemutatni.

(3) A sírköves munka végzője díjat köteles fizetni, amelynek összegét az 1. melléklet tartalmazza. A díjakat a 16. § (2) bekezdésében meghatározott bejelentési kötelezettséggel egyidejűleg kell megfizetni.

(4) Sírjel-, síremlék-, valamint sírbolttal kapcsolatos sírköves munkák esetén a síremlék és tartozékai tervét a temető üzemeltetőjének a munka megkezdése előtt kettő nappal be kell mutatni és egy példányt jóváhagyás végett a temető irodában leadni. A tervet a temető üzemeltetője a munkakezdésig elbírálja, valamint nyilvántartásba veszi.

(5) A Ttv-ben, a temetőkről és a temetkezésről szóló 1999. évi XLIII. törvény végrehajtásáról szóló 145/1999. (X. 1.) Kormányrendeletben (a továbbiakban: Korm. rendelet) és a rendeletben foglaltaknak nem megfelelő, szükséges engedélyekkel nem rendelkező, vagy a temető összképébe nem illő síremlék létesítésének engedélyezését a temető üzemeltetője megtagadhatja. Ebben az esetben a sírköves munka megrendelője, vagy meghatalmazottja a temető tulajdonosa által létrehozott Ingatlan Bizottsághoz fordulhat a temető üzemeltetőjének döntése ellen. Az Ingatlan Bizottság 30 napon belül hozza meg döntését.

**17. §** (1) Sírköves munkák hétköznap 800 órától 1530 óráig végezhetők a temetőben. A meghatározott időponttól eltérő munkavégzést a temető üzemeltetője rendkívüli esetben engedélyezheti.

(2) A temetőben bármilyen munka úgy végezhető, hogy az ne sértse a hozzátartozók és a látogatók kegyeleti érzéseit, ne akadályozza az elhunyt elbúcsúztatását. A munkavégzés során a szomszédos temetési hely nem sérülhet, gondoskodni kell arról, hogy az eredeti állapot ne változzon. A munka ideje alatt a temetési helyek látogatását nem lehet akadályozni. Búcsúztatás alatt a munkavégzéssel keletkezett hang- vagy egyéb hatás nem zavarhatja a szertartást.

(3) Sírköves munkák végzése céljából a temető üzemeltetője eseti behajtási engedélyt adhat a temető területére a rendelet 1. mellékletében meghatározott behajtási díj megfizetése ellenében.

(4) A temető útvonalain a munkavégzés tilos. Az utakon anyagot lerakni, tárolni, építés céljára előkészíteni tilos. Betonozáskor keverőlemez használata kötelező, vagy hozott készbeton használható fel.

(5) A temetőben temetések alkalmával, vagy javítás, felújítás céljából megbontott síremléket a lehető leghamarabb vissza kell állítani eredeti állapotába, az újraépítésig a temetőben kijelölt helyen egy évig térítésmentesen lehet tárolni. A megbontott síremlék egyes darabjait idegen sírokon tárolni tilos, elszállításáról az eltemettető és a megrendelő köteles gondoskodni.

**18. §** (1) A temetőben munkát végző személy köteles munka közben és a munkálatok befejezését követően a törmeléket, hulladékot elszállítani vagy elszállítatni, és a temetési hely környezetét rendezetten, tisztán hátrahagyni.

(2) A temetőben munkát végző személy a sírhely gondozása során keletkezett hulladék elhelyezésére igénybe veheti a temető üzemeltetője által biztosított szeméttárolót, azonban abba építési hulladék nem helyezhető el. A temető üzemeltetőjének általános hulladékszállítási kötelezettsége nem terjed ki a sírköves munkák során keletkezett, nem kommunális hulladékok elszállítására.

(3) A munkavégzéshez szükséges villanyáram előállításáról a munkát végző gondoskodik.

**7. Záró rendelkezések**

**19.§** Ez a rendelet 2018. július hó 1. napján lép hatályba.

|  |  |
| --- | --- |
| **dr. Matus-Borók Dóra sk.**jegyző | **Szabó József sk.**polgármester |
|  |  |

**ZÁRADÉK**

Szigetszentmiklós Város Képviselő-testülete ezen rendeletét 2018. május 25. napján megtartott ülésén alkotta, 2018. május 28. napján kihirdetésre került. Módosította az 1/2023. (I.27.) önkormányzati rendelet.

dr. Szilágyi Anita
jegyző

1. **melléklet a 12/2018. (V.28.) önkormányzati rendelethez[[2]](#footnote-2)**

1.A temetési helyek megváltási és újraváltási díjai

|  |  |  |  |  |
| --- | --- | --- | --- | --- |
|  | A | B | C | D |
| 1 | Megnevezés | hely- meghatározás | időtartam/év | fizetendő díj/HUF |
| 2 | egyes sírhely | temető észak, szélső sávjában, kivéve az út menti sort | 25 | 20.000-. |
| 3 | kettes sírhely | temető észak, szélső sávjában, kivéve az út menti sort | 25 | 40.000.- |
| 4 | egyes sírhely | út melletti vagy bármelyik más sírhely | 25 | 28.000.- |
| 5 | kettes sírhely | út melletti vagy bármelyik más sírhely- | 25 | 56.000.- |
| 6 | egyes sírhely köztemetés esetén |  | 25 | 20.000.- |
| 7 | egyes sírhely | 10,11,12,13,16-os parcellában lévő | 25 | 36.000.- |
| 8 | kettes sírhely | 10,11,12,13,16-os parcellában lévő | 25 | 72.000.- |
| 9 | kiemelt egyes sírhely | 15-ös parcellában lévő | 25 | 72.000.- |
| 10 | kiemelt kettes sírhely | 15-ös parcellában lévő | 25 | 144.000.- |
| 11 | urnafülke |  | 10 | 18.000.- |
| 12 | dupla urnafülke |  | 10 | 36.000.- |
| 13 | urnafülke | épületben | 10 | 48.000.- |
| 14 | urnasírhely |  | 10 | 40.000.- |
| 15 | gyermeksírhely |  | 25 | 10.000.- |
| 16 | kriptahely |  | 80 | 200.000.- |
| 17 | kriptahely | az új ravatalozóhoz vezető úton | 80 | 360.000.- |
| 18 | díszsírhely |  |  | 120.000.- |
| 19 | szórási sírhely |  |  | 12.000.- |
| 20 | sírhely újraváltás díja |  |  | megegyező összeg az első bérleti díjjal |
| 21 | Koporsó-rátemetés |  |  | a meghosszabbított időre szóló díj 1/25-öd része évente |

2. A temetői létesítmények, valamint az üzemeltető által biztosított szolgáltatások igénybevételéért fizetendő díjak (koporsós temetés)

|  |  |  |
| --- | --- | --- |
|  | A | B |
| 1 | Ravatalozó igénybevételi díja(berendezve) | 28.000 Ft/Áfa |
| 2 | HHalott hűtő igénybevételi díja: | 2.000 Ft/Áfa/nap |
| 3 | Temetés rendező díja: | 9.600 Ft/Áfa |
| 4 | Temetőüzemeltetési hozzájárulás temetésenként | 30.000 Ft/Áfa |
| 5 | Ravatalozási szolgálatatás: | 23.000 Ft/Áfa |
| 6 | Temetőn belüli halott szállítás: | 6.000 Ft/Áfa |
| 7 | Részügyintézés: | 5.500 Ft/Áfa |
| 8 | Végleges koporsó átvétele/kiadás az elhunyttalegyütt munkaidőben: | 6.500 Ft/Áfa |
| 9 | Elhunyt nélkül beszállított koporsó tárolása | 2.200 Ft/Áfa |
| 10 | Koporsón felül szállított kegyeleti kellékektárolása darabonként: | 1.000 Ft/Áfa |
| 11 | Elhunyt átvétele/kiadása koporsó nélkül(munkaidőben) | 6.000 Ft/Áfa |
| 12 | Sírboltba temetés koporsó | 30.000 Ft/Áfa |
| 13 | Koporsós elhunyt elhelyezése ravatal nélkülsírnál: | 30.000 Ft/Áfa |
| 14 | Sírhely nyitás, visszahantolás felnőtt sírhely: | 29.000 Ft/Áfa |
| 15 | Sírhely nyitás, visszahantolás gyermek sírhely | 13.500 Ft/Áfa |
| 16 | Temetőn belüli koszorú, virág szállítása: | 6.000 Ft/Áfa |
| 17 | Sírról koszorú, virág leszedése | 4.000 Ft/Áfa |
| 18 | Elhunyt gépkocsiba helyezése temetéskor | 1.800 Ft/Áfa |
| 19 | Elhunyt hűtőbe helyezése | 900 Ft/Áfa |
| 20 | Elhunyt kivétele a hűtőből | 900 Ft/Áfa |
| 21 | Kommunális díj | 10.000Ft/Áfa |

3. A temetői létesítmények, valamint az üzemeltető által biztosított szolgáltatások igénybevételéért fizetendő díjak (urnás temetés)

|  |  |  |
| --- | --- | --- |
|  | A | B |
| 1 | Ravatalozó igénybevételi díja(berendezve) | 28.000 Ft/Áfa |
| 2 | HHalott hűtő igénybevételi díja: | 2.000 Ft/Áfa/nap |
| 3 | Temetés rendező díja: | 9.600 Ft/Áfa |
| 4 | Temetőüzemeltetési hozzájárulás temetésenként |  |
| 5 | Hamvasztásos temetés fülkébe | 15.000 Ft/Áfa |
| 6 | Hamvasztásos temetés urnasírba/sírba | 25.000 Ft/Áfa |
| 7 | Ravatalozási szolgálatatás: | 23.000 Ft/Áfa |
| 8 | Temetőn belüli halott szállítás: | 6.000 Ft/Áfa |
| 9 | Részügyintézés: | 5.500 Ft/Áfa |
| 10 | Hamvakat tartalmazó urna tárolása : | 4.100 Ft/Áfa |
| 11 | Hamvakat tartalmazó urnán felül szállítottkegyeleti kellékek tárolása darabonként | 1.000 Ft/Áfa |
| 12 | Elhunyt átvétele/kiadása koporsó nélkül(munkaidőben) | 6.000 Ft/Áfa |
| 13 | Sírboltba temetés urna | 15.000 Ft/Áfa |
| 14 | Hamvak elhelyezése ravatal nélkülsírnál, fülkénél: | 21.500 Ft/Áfa |
| 15 | Sírhely nyitás, visszahantolás (urnasírhely): | 13.500 Ft/Áfa |
| 16 | Temetőn belüli koszorú, virág szállítása: | 6.000 Ft/Áfa |
| 17 | Sírról koszorú, virág leszedése | 4.000 Ft/Áfa |
| 18 | Elhunyt gépkocsiba helyezése temetéskor | 1.800 Ft/Áfa |
| 19 | Elhunyt hűtőbe helyezése | 900 Ft/Áfa |
| 20 | Elhunyt kivétele a hűtőből | 900 Ft/Áfa |
| 21 | Urna behelyezése sírba/fülkébe: | 2.000 Ft/Áfa |
| 22 | Urna fülke zárólap behelyezés | 2.000 Ft/Áfa |
| 23 | Urna kivétele fülkéből/sírból | 2.000 Ft/Áfa |
| 24 | Kommunális díj | 10.000 Ft/Áfa |

4. A temetői létesítmények, valamint az üzemeltető által biztosított szolgáltatások igénybevételéért fizetendő díjak (szórásos temetés)

|  |  |  |
| --- | --- | --- |
|  | A | B |
| 1 | Ravatalozó igénybevételi díja(berendezve) | 28.000 Ft/Áfa |
| 2 | HHalott hűtő igénybevételi díja: | 2.000 Ft/Áfa/nap |
| 3 | Temetés rendező díja: | 9.600 Ft/Áfa |
| 4 | Ravatalozási szolgálatatás: | 23.000 Ft/Áfa |
| 5 | Temetőn belüli halott szállítás: | 6.000 Ft/Áfa |
| 6 | Részügyintézés: | 5.500 Ft/Áfa |
| 7 | Hamvakat tartalmazó urna tárolása : | 4.100 Ft/Áfa |
| 8 | Hamvakat tartalmazó urnán felül szállítottkegyeleti kellékek tárolása darabonként | 1.000 Ft/Áfa |
| 9 | Temetőn belüli koszorú, virág szállítása: | 6.000 Ft/Áfa |
| 10 | Sírról koszorú, virág leszedése | 4.000 Ft/Áfa |
| 11 | Elhunyt gépkocsiba helyezése temetéskor | 1.800 Ft/Áfa |
| 12 | Elhunyt hűtőbe helyezése | 900 Ft/Áfa |
| 13 | Elhunyt kivétele a hűtőből | 900 Ft/Áfa |
| 14 | Szórás (április 1- november19) közötti időszakban | 45.000 Ft/Áfa |
| 15 | Szórás (november 20- március 31) közötti időszakban | 60.500 Ft/Áfa |
| 16 | Kommunális díj | 10.000 Ft/Áfa |

5. Egyéb temetői díjak:

|  |  |  |
| --- | --- | --- |
|  | A | B |
| 1 | Síremlék állításkor/bontáskor fizetendő vállalkozói díj: | 3.000 Ft/Áfa |
| 2 | Vállakozók letét díja naponta és munkánkként: | 50.000 Ft |
| 3 | Síremlék letétbe helyezésének éves díja: | 50.000 Ft |
| 4 | Jogtalan víz használat bírsága: |  5.000 Ft/ alkalom |

1. Módosította az 1/2023. (I.27.) önkormányzati rendelet 1. §-a, hatályos 2023. március 1. napjától. [↑](#footnote-ref-1)
2. Módosította az 1/2023. (I.27.) önkormányzati rendelet 2. §-a, hatályos 2023. március 1. napjától. [↑](#footnote-ref-2)